

NOTA DE FUNDAMENTARE
la proiectul de lege pentru modificarea Legii nr. 104/2020
cu privire la rezervele de stat și de mobilizare

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul de lege pentru modificarea Legii nr. 104/2020 cu privire la rezervele de stat și de mobilizare este elaborat de către Ministerul Afacerilor Interne.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul de lege este elaborat în temeiul art. 51 alin. (2) din Legea nr. 248/2025 privind managementul situațiilor de criză, în vederea corelării cadrului normativ din domeniul rezervelor de stat și de mobilizare cu noul cadru conceptual și instituțional instituit în materia managementului situațiilor de criză.
Totodată, proiectul este elaborat în vederea executării indicației consemnate în procesul-verbal nr. 33 al ședinței Guvernului din 5 august 2026, potrivit căreia Ministerul Afacerilor Interne, în comun cu Ministerul Finanțelor, urmează să examineze procedurile actuale de eliberare a bunurilor materiale din rezervele de stat și de mobilizare și să aplice, pentru categoriile de bunuri unde acest lucru este posibil, eliberarea cu titlu de împrumut, cu restituirea ulterioară a bunurilor în rezerve, operând, după caz, modificările necesare în cadrul normativ.
De asemenea, elaborarea proiectului este determinată de necesitatea perfecționării cadrului normativ aplicabil administrării rezervelor de stat și de mobilizare, ca urmare a aplicării în practică a Legii nr. 104/2020 cu privire la rezervele de stat și de mobilizare, care a evidențiat anumite neclarități și lacune de reglementare ce impun intervenții legislative de clarificare și eficientizare a mecanismelor juridice existente.
Astfel, proiectul urmărește asigurarea coerenței, uniformității și previzibilității reglementărilor în domeniul rezervelor de stat și de mobilizare, precum și instituirea cadrului normativ necesar pentru administrarea eficientă a acestora.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Legea nr. 104/2020 cu privire la rezervele de stat și de mobilizare constituie actul normativ special în domeniul rezervelor de stat și de mobilizare.
Rezervele de stat și de mobilizare au un rol important pentru asigurarea capacității de intervenție a statului în situații de criză, protecția populației și a teritoriului, menținerea stabilității economice, precum și susținerea capacităților de apărare și mobilizare ale țării.
Adoptarea Legii nr. 248/2025 privind managementul situațiilor de criză determină necesitatea corelării Legii nr. 104/2020 cu noul cadru normativ în domeniul managementului situațiilor de criză, inclusiv prin actualizarea terminologiei și a referințelor instituționale utilizate în domeniul rezervelor de stat și de mobilizare.
Totodată, aplicarea în practică a Legii nr. 104/2020 a evidențiat necesitatea clarificării și completării unor mecanisme juridice aferente administrării rezervelor de stat și de mobilizare. Intervențiile propuse vizează, în special, unele componente ale administrării rezervelor, precum păstrarea, evidența, completarea, împrospătarea, eliberarea, restituirea și comercializarea bunurilor materiale din rezerve. 
În contextul indicației privind examinarea procedurilor actuale de eliberare a bunurilor materiale din rezervele de stat și de mobilizare și aplicarea, pentru categoriile de bunuri unde acest lucru este posibil, a eliberării cu titlu de împrumut, cu restituirea ulterioară a bunurilor în rezerve, se constată necesitatea completării cadrului normativ cu prevederi speciale referitoare la bunurile neconsumptibile, determinate individual.
Reglementarea actuală stabilește mecanismul general de eliberare cu titlu de împrumut, însă nu reglementează expres particularitățile aplicabile situațiilor în care restituirea urmează să se realizeze prin întoarcerea aceluiași bun în natură. Din acest considerent, proiectul urmărește instituirea unor prevederi speciale pentru bunurile neconsumptibile, determinate individual, eliberate cu titlu de împrumut, inclusiv privind restituirea aceluiași bun în stare funcțională, în condițiile tehnice consemnate în actul de predare-primire, obligația beneficiarului de a asigura întreținerea, reparația sau recondiționarea bunului, constatarea stării tehnice prin raport de expertiză tehnică, suportarea cheltuielilor de către beneficiar, posibilitatea solicitării completării raportului sau efectuării unei expertize tehnice repetate, restituirea anticipată a bunului, precum și regimul juridic al reducerii resursei tehnice.
De asemenea, cadrul actual necesită clarificări în partea ce ține de păstrarea bunurilor din rezerve la instituții publice, întreprinderi de stat și societăți comerciale cu capital integral sau majoritar de stat, în special în cazul bunurilor destinate utilizării acestora ori necesare pentru asigurarea funcționării lor. Reglementarea acestui aspect este necesară pentru eficientizarea utilizării mijloacelor financiare publice și pentru stabilirea unui mecanism clar de păstrare a bunurilor respective.
În același timp, sunt necesare precizări privind obligațiile depozitarilor responsabili, inclusiv în partea ce ține de păstrarea bunurilor, împrospătarea acestora și informarea autorității responsabile despre situațiile juridice care pot afecta locurile de păstrare, cum ar fi intentarea procedurii de insolvabilitate, gajarea, sechestrarea sau alte măsuri care pot afecta dreptul de folosință ori disponibilitatea spațiilor de depozitare.
O altă problemă constatată se referă la delimitarea atribuțiilor Agenției Rezerve Materiale în partea ce ține de ajutoarele umanitare. Este necesară clarificarea faptului că atribuțiile Agenției vizează ajutoarele umanitare care sunt incluse sau urmează a fi incluse în rezervele de stat și de mobilizare, pentru a evita suprapunerea atribuțiilor instituționale și interpretarea extensivă a competențelor acesteia asupra tuturor ajutoarelor umanitare acordate Republicii Moldova.
În acest context, intervenția legislativă este necesară pentru:
· corelarea terminologiei și a referințelor instituționale cu Legea nr. 248/2025 privind managementul situațiilor de criză;
· revizuirea și completarea noțiunilor utilizate în lege;
· precizarea atribuțiilor Agenției Rezerve Materiale în procesul de administrare a rezervelor de stat și de mobilizare;
· reglementarea mecanismului de eliberare cu titlu de împrumut a bunurilor neconsumptibile, determinate individual, cu obligația restituirii acelorași bunuri în natură;
· reglementarea unor aspecte privind păstrarea bunurilor la instituții publice, întreprinderi de stat și societăți comerciale cu capital integral sau majoritar de stat;
· clarificarea mecanismelor de completare, împrospătare, eliberare, restituire și comercializare a bunurilor din rezerve;
· instituirea unor obligații suplimentare pentru depozitarii responsabili, inclusiv privind păstrarea, împrospătarea și informarea autorității responsabile despre situațiile juridice care pot afecta locurile de păstrare;
· delimitarea atribuțiilor Agenției Rezerve Materiale în partea ce ține de ajutoarele umanitare care sunt incluse sau urmează a fi incluse în rezervele de stat și de mobilizare;
· actualizarea trimiterilor la legislația privind achizițiile publice.
În lipsa intervenției legislative, pot persista neclarități privind aplicarea Legii nr. 104/2020, ceea ce poate genera dificultăți în administrarea rezervelor de stat și de mobilizare, inclusiv în procesele de păstrare, împrospătare, evidență, eliberare, restituire și comercializare a bunurilor materiale.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Proiectul de lege prevede modificarea Legii nr. 104/2020 cu privire la rezervele de stat și de mobilizare, în vederea corelării acesteia cu cadrul normativ privind managementul situațiilor de criză, precum și în scopul clarificării unor mecanisme juridice ce țin de administrarea rezervelor de stat și de mobilizare.
Un prim element al proiectului îl constituie actualizarea terminologiei utilizate în lege. Astfel, se propune substituirea referințelor la „situațiile de urgență/excepționale” cu referințe la „situațiile de criză”, precum și substituirea denumirii „Comisia pentru Situații Excepționale a Republicii Moldova” cu „Comisia Națională de Management al Crizelor”. Totodată, se propune utilizarea termenului „operatori economici” în locul termenului „agenți economici”, în vederea uniformizării terminologiei.
La art. 1 se propune precizarea obiectului de reglementare al legii, prin includerea expresă a cadrului funcțional aplicabil rezervelor de stat și de mobilizare. De asemenea, se ajustează unele trimiteri la normele privind secretul de stat.
La art. 2 se propune revizuirea și completarea noțiunilor utilizate în lege. Se clarifică noțiunea de „administrare a rezervelor de stat și de mobilizare”, prin indicarea principalelor activități care intră în administrarea bunurilor materiale din rezervele de stat și de mobilizare.
Totodată, se introduce noțiunea de „bunuri neconsumptibile determinate individual”, necesară pentru aplicarea mecanismului de eliberare cu titlu de împrumut, cu restituirea aceluiași bun în natură. De asemenea, proiectul completează legea cu noțiunile de „păstrare fără termen”, „rodaj” și „suprastoc” și ajustează unele noțiuni existente, inclusiv „împrospătare cu decalaj în timp”, „împrumut al bunurilor din rezervele de stat și de mobilizare”, „deservire a bunurilor din rezervele de stat și de mobilizare” și „rezerve de mobilizare”.
Modificarea propusă la art. 3 alin. (2) are drept scop precizarea caracterului imediat al eliberării bunurilor din rezervele de stat și de mobilizare în situații de maximă urgență, provocate de anumite situații de criză. Această completare este necesară pentru a asigura intervenția operativă a Agenției Rezerve Materiale și punerea rapidă la dispoziție a bunurilor necesare, în cazurile în care întârzierea eliberării acestora poate afecta capacitatea de reacție a statului.
La art. 5 se propune revizuirea atribuțiilor Agenției Rezerve Materiale, în calitate de autoritate responsabilă de administrarea rezervelor de stat și de mobilizare. Proiectul clarifică atribuțiile privind administrarea bunurilor, comercializarea acestora, aplicarea prețurilor, eliberarea bunurilor din rezervele de mobilizare cu titlu de împrumut și în vederea împrospătării cu decalaj în timp, precum și efectuarea rodajului resurselor tehnico-materiale.
De asemenea, prin completarea art. 5 alin. (2) cu lit. m)–o), se urmărește clarificarea unor competențe operaționale ale Agenției Rezerve Materiale, necesare pentru administrarea eficientă a bunurilor din rezervele de stat și de mobilizare.
[bookmark: _GoBack]Astfel, prin lit. m) se precizează competența Agenției de a decide transferul bunurilor materiale din rezervele de stat și de mobilizare de la un depozitar responsabil la altul, în cazurile în care transferul este necesar pentru asigurarea condițiilor corespunzătoare de păstrare. Reglementarea acestei competențe este necesară pentru situațiile în care contractul de păstrare este reziliat la solicitarea depozitarului responsabil sau din alte motive care fac imposibilă continuarea păstrării bunurilor la depozitarul respectiv. 
În practică, asemenea situații sunt constatate în cazurile în care depozitarul responsabil solicită încetarea contractului de păstrare și preluarea bunurilor de către autoritatea responsabilă. În aceste cazuri, Agenția Rezerve Materiale examinează posibilitatea transferului bunurilor către un alt depozitar responsabil existent, care dispune de condițiile necesare pentru păstrarea și, după caz, împrospătarea bunurilor respective. 
Dacă transferul către un depozitar responsabil existent nu este posibil, inclusiv din cauza lipsei capacităților necesare pentru păstrarea sau împrospătarea bunurilor, autoritatea responsabilă inițiază procedurile de contractare a unui nou depozitar responsabil, în condițiile legislației privind achizițiile publice. Transferul bunurilor se realizează în baza dispoziției de transfer emise de Agenția Rezerve Materiale, în vederea asigurării continuității păstrării bunurilor, protejării integrității acestora și evitării riscului de indisponibilitate a bunurilor din rezerve. Lipsa unei asemenea reglementări poate crea dificultăți în intervenția operativă a autorității responsabile în cazurile în care păstrarea bunurilor la depozitarul inițial nu mai poate fi continuată, iar bunurile trebuie transferate în condiții care să asigure păstrarea corespunzătoare și protejarea integrității acestora.
Prin lit. n) se instituie atribuția Agenției de a decide prelungirea termenului de păstrare a bunurilor, în funcție de indicii calitativi, starea ambalajului și starea tehnică a acestora, confirmate prin documente de evaluare a conformității și rapoarte de expertiză emise de entități autorizate sau acreditate în domeniu.
Totodată, prin lit. o) se instituie atribuția Agenției de monitorizare a calității bunurilor aflate la păstrare fără termen, prin prelevarea periodică a probelor de laborator sau efectuarea, după caz, a verificărilor tehnice. Această completare este necesară pentru menținerea controlului asupra stării bunurilor care nu au un termen determinat de păstrare și pentru prevenirea riscului de degradare a acestora.
La art. 6 se propune includerea Ministerului Justiției și a Ministerului Mediului în procesul de elaborare și înaintare a propunerilor la nomenclatoarele bunurilor materiale din rezervele de stat și de mobilizare, în funcție de domeniile lor de competență. Totodată, se ajustează atribuția Ministerului Sănătății privind identificarea și propunerea instituțiilor medico-sanitare publice pentru eliberarea bunurilor cu profil medical din rezervele de mobilizare.
Art. 7 se completează cu alin. (1¹), prin care se instituie regula păstrării cu titlu gratuit a bunurilor din rezervele de stat și de mobilizare de către instituțiile publice, întreprinderile de stat și societățile comerciale cu capital integral sau majoritar de stat, atunci când bunurile sunt destinate utilizării de către aceste entități ori sunt necesare pentru asigurarea funcționării acestora. Păstrarea se va realiza potrivit contractului încheiat cu autoritatea responsabilă. Reglementarea urmărește valorificarea capacităților existente ale acestor entități și reducerea cheltuielilor aferente păstrării bunurilor, în cazurile în care entitatea depozitară este și beneficiarul potențial al bunurilor sau în care bunurile sunt necesare pentru asigurarea funcționării acesteia.
Proiectul actualizează trimiterile la cadrul normativ privind achizițiile publice, prin substituirea referinței exprese la Legea nr. 131/2015 cu formula generală „legislația privind achizițiile publice”, având în vedere adoptarea Legii nr. 325/2025 privind achizițiile publice, care intră în vigoare la 1 ianuarie 2027 și prevede abrogarea Legii nr. 131/2015. Astfel, utilizarea formulei generale asigură corelarea Legii nr. 104/2020 cu cadrul normativ aplicabil în domeniul achizițiilor publice și evită menținerea unor trimiteri la un act normativ care urmează să fie abrogat.
La art. 11 și art. 17 se propun precizări privind eliberarea bunurilor din rezervele de stat și de mobilizare cu titlu de împrumut și în vederea împrospătării cu decalaj în timp. Astfel, la alin. (1) al fiecărui articol se precizează că eliberarea bunurilor se efectuează în baza unui contract.
Prin completarea cu alin. (1¹), articolele menționate prevăd posibilitatea exceptării beneficiarului, în cazurile expres prevăzute, de la obligația prezentării garanției bancare sau financiare și de la obligația achitării prealabile a plății pentru împrumut, atunci când bunurile sunt eliberate în condițiile art. 10 alin. (1), respectiv ale art. 16 alin. (1), iar beneficiarul este o autoritate publică, o instituție publică sau un operator care prestează un serviciu public esențial afectat direct de situația care a determinat eliberarea bunurilor.
Totodată, la alin. (3) al fiecărui articol se precizează condițiile aplicabile restituirii bunurilor eliberate cu titlu de împrumut sau în vederea împrospătării cu decalaj în timp. Modificările urmăresc eliminarea interpretărilor potrivit cărora restituirea ar putea fi considerată realizată prin restituirea unor bunuri utilizate, doar pe motiv că acestea corespund cantitativ și păstrează unele caracteristici generale ale bunurilor eliberate. În acest sens, se stabilește expres că restituirea urmează să fie efectuată în termenul stabilit, cu bunuri noi, neutilizate, de aceeași categorie și tip, în aceleași cantități și cu aceiași indici calitativi ori cu caracteristici tehnice echivalente.
Distinct de regula generală prevăzută la alin. (3), proiectul reglementează un mecanism special pentru bunurile neconsumptibile determinate individual. Pentru această categorie de bunuri, obligația de restituire prevăzută la alin. (3) se consideră îndeplinită prin restituirea aceluiași bun în natură, în stare funcțională și în condițiile tehnice consemnate în actul de predare-primire.
Pentru asigurarea aplicării acestui mecanism, proiectul stabilește obligația beneficiarului de a asigura, pe durata împrumutului, efectuarea lucrărilor de întreținere, reparație sau recondiționare necesare pentru readucerea bunului la condițiile tehnice prevăzute la alin. (4). De asemenea, se prevede că uzura care depășește uzura normală aferentă utilizării potrivit destinației atrage obligația beneficiarului de reparare a prejudiciului.
Restituirea bunurilor neconsumptibile determinate individual se efectuează în baza unui raport de expertiză tehnică, prin care se constată starea bunului comparativ cu cea consemnată în actul de predare-primire. Raportul se întocmește de un expert tehnic autorizat, conform reglementărilor în domeniu, agreat în comun de autoritatea responsabilă și de beneficiar, cheltuielile fiind suportate din contul beneficiarului. Autoritatea responsabilă poate cere motivat completarea raportului, dacă acesta este incomplet sau contradictoriu, ori, după caz, efectuarea unei expertize tehnice repetate.
Proiectul stabilește și modul de desemnare a expertului în cazul în care părțile nu convin asupra acestuia în termenul stabilit în actul prin care se dispune eliberarea, precum și dreptul autorității responsabile de a solicita restituirea anticipată a bunurilor, dacă acestea sunt necesare pentru realizarea unei alte măsuri de intervenție prevăzute la art. 10 alin. (1), respectiv la art. 16 alin. (1).
Modificările propuse la art. 12, art. 18 și art. 30 alin. (1) lit. f) urmăresc asigurarea continuității păstrării bunurilor din rezervele de stat și de mobilizare la depozitarii responsabili. Reglementarea nu instituie obligația încheierii unui contract de păstrare pe o perioadă de 5 ani și nu generează angajamente bugetare multianuale. Contractele de păstrare urmează să fie încheiate anual, în limita alocațiilor bugetare aprobate.
Perioada de cel puțin 5 ani reprezintă o condiție privind continuitatea păstrării bunurilor de către depozitarul responsabil, asumată în raport cu bunurile transmise spre păstrare. Astfel, depozitarul responsabil trebuie să poată asigura păstrarea bunurilor pe o perioadă de cel puțin 5 ani, iar încheierea contractelor anuale subsecvente nu are ca efect reluarea sau prelungirea de fiecare dată a acestei perioade.
Necesitatea reglementării este determinată de problemele practice constatate în aplicarea cadrului normativ actual. În cazul încetării raporturilor de păstrare după o perioadă scurtă sau al solicitării unor condiții financiare care nu pot fi acoperite din alocațiile bugetare aprobate, autoritatea responsabilă poate fi pusă în situația de a identifica, într-un termen restrâns, spații corespunzătoare pentru păstrarea bunurilor, de a organiza transferul acestora și de a suporta cheltuieli suplimentare de transport și depozitare. Totodată, identificarea unor asemenea spații presupune existența capacităților tehnice corespunzătoare, precum și desfășurarea procedurilor necesare pentru contractarea serviciilor de păstrare.
Prin urmare, stabilirea condiției de păstrare pe o perioadă de cel puțin 5 ani urmărește asigurarea predictibilității raporturilor de păstrare, evitarea transferurilor frecvente ale bunurilor între depozitarii responsabili și menținerea condițiilor necesare pentru conservarea indicilor calitativi și a funcționalității bunurilor din rezervele de stat și de mobilizare.
Reglementarea propusă nu exclude efectuarea împrospătării bunurilor anterior expirării perioadei respective, atunci când condițiile contractuale impun acest lucru.
La art. 13 se propune actualizarea prevederilor privind domeniile pentru care se constituie rezervele de mobilizare, inclusiv în domeniul industriei, transporturilor și comunicațiilor electronice, ocrotirii sănătății și agriculturii. Totodată, la alin. (3) se operează o ajustare terminologică.
Completarea art. 14 cu alin. (3) urmărește extinderea surselor de completare a stocurilor rezervelor de mobilizare, prin includerea bunurilor transmise cu titlu gratuit ca ajutoare în adresa statului, a donațiilor și a bunurilor confiscate, similar mecanismului aplicabil rezervelor de stat.
Prin modificările propuse la art. 16, art. 17 și art. 21 se urmărește ajustarea mecanismului de aplicare a limitei de 30% din stocul disponibil al rezervelor de mobilizare, în vederea clarificării competențelor autorității responsabile și ale Guvernului în cazurile de eliberare a bunurilor cu titlu de împrumut și de împrospătare cu decalaj în timp.
Limita de 30% reprezintă nivelul minim al stocului disponibil care trebuie menținut. Astfel, autoritatea responsabilă poate dispune eliberarea bunurilor în măsura în care operațiunea nu conduce la diminuarea stocului sub acest nivel, iar în cazul în care eliberarea ar afecta nivelul minim respectiv, decizia urmează a fi luată de Guvern.
Modificarea art. 19 are drept scop delimitarea atribuțiilor Agenției Rezerve Materiale în partea ce ține de ajutoarele umanitare, prin raportarea acestora la obiectul de reglementare al Legii nr. 104/2020 cu privire la rezervele de stat și de mobilizare. Astfel, atribuțiile Agenției vor viza ajutoarele umanitare destinate completării rezervelor de stat și de mobilizare, precum și bunurile provenite din ajutoare umanitare care sunt incluse ulterior în rezervele respective. Această modificare este justificată inclusiv prin prisma art. 21¹ din Legea nr. 104/2020, potrivit căruia păstrarea și depozitarea bunurilor care nu fac obiectul acestei legi sunt interzise în locurile destinate păstrării bunurilor din rezervele de stat și de mobilizare. 
Art. 21¹ se propune a fi expus într-o redacție nouă, cu structurarea prevederilor pe alineate distincte, în vederea delimitării clare a regulilor aplicabile și facilitării aplicării acestora în practică.
La alin. (1) se clarifică dreptul autorității responsabile de a acumula, în baza deciziei Prim-ministrului și în limita mijloacelor financiare bugetare alocate, stocuri de bunuri materiale neprevăzute în Nomenclatorul bunurilor materiale din rezervele de stat și/sau în Nomenclatorul bunurilor materiale din rezervele de mobilizare, cu includerea ulterioară a acestora în nomenclatoarele corespunzătoare. Această prevedere este necesară pentru cazurile în care evoluția unei situații de criză sau necesitățile urgente ale autorităților publice impun acumularea unor bunuri care nu au putut fi prevăzute la elaborarea nomenclatoarelor.
La alin. (2) se menține interdicția privind păstrarea și depozitarea, în locurile destinate păstrării bunurilor din rezervele de stat și de mobilizare, a bunurilor care nu fac obiectul Legii nr. 104/2020. Totodată, se stabilesc expres excepțiile de la această interdicție, pentru bunurile aflate în spațiile transmise în locațiune/arendă, în condițiile art. 24 alin. (3), precum și pentru bunurile aflate în administrarea sau gestiunea autorităților publice, păstrate în spații delimitate și separate. În acest din urmă caz, modul de delimitare, securizare și evidență urmează să fie coordonat în prealabil cu autoritatea responsabilă, pentru a garanta că nu este afectată integritatea stocurilor din rezervele de stat și de mobilizare.
La art. 22 se propune clarificarea modului de stabilire a prețurilor la bunurile destinate eliberării și stocării din/în rezervele de stat și de mobilizare, la bunurile confiscate destinate completării rezervelor, precum și la bunurile suprastoc, prin consolidarea rolului Comisiei mixte pentru stabilirea prețurilor la bunurile din rezervele de stat și de mobilizare.
La art. 23 alin. (2) se clarifică forma juridică a deciziei Guvernului, prin înlocuirea referinței la acordul Guvernului cu referința la hotărârea Guvernului, ca act juridic prin care se dispune măsura respectivă.
La art. 27 se propune clarificarea procedurii de informare anuală a autorităților, instituțiilor publice și operatorilor economici despre bunurile din rezervele de stat și de mobilizare planificate spre comercializare. Această intervenție este necesară pentru asigurarea transparenței și predictibilității procesului de comercializare a bunurilor.
Prin completarea art. 28 se instituie obligația depozitarilor responsabili de a informa autoritatea responsabilă despre intentarea procedurii de insolvabilitate, constituirea gajului și aplicarea sechestrului asupra locurilor de păstrare, în vederea prevenirii riscurilor care pot afecta disponibilitatea, integritatea sau regimul juridic al bunurilor din rezerve.
De asemenea, prin completarea art. 29 se clarifică regimul juridic aplicabil reducerii resursei tehnice a bunurilor neconsumptibile determinate individual, eliberate cu titlu de împrumut. Astfel, reducerea resursei tehnice nu va constitui diminuare, dacă bunul este restituit în condițiile tehnice consemnate în actul de predare-primire și confirmate prin raportul de expertiză tehnică, cu menținerea răspunderii beneficiarului în cazul uzurii care depășește aceste condiții.
Completarea art. 30 alin. (1) cu lit. e) urmărește precizarea obligațiilor depozitarilor responsabili privind împrospătarea bunurilor din rezervele de stat și de mobilizare, în cazurile și condițiile stabilite expres în contractele încheiate cu autoritatea responsabilă. 
Reglementarea privind împrospătarea bunurilor are ca scop menținerea indicilor calitativi și a funcționalității bunurilor aflate la păstrare, în cazurile în care, potrivit specificului bunurilor și condițiilor contractuale, depozitarul responsabil poate asigura realizarea acestei operațiuni. În practică, există raporturi contractuale prin care unii operatori economici asigură păstrarea și împrospătarea bunurilor din rezervele de stat și de mobilizare, iar completarea propusă urmărește clarificarea la nivel de lege a obligațiilor aferente acestor raporturi.
Proiectul prevede intrarea în vigoare a legii la data publicării în Monitorul Oficial al Republicii Moldova și stabilește termenul de 6 luni pentru aducerea actelor normative ale Guvernului în concordanță cu prevederile acesteia, precum și pentru înaintarea către Parlament a propunerilor privind aducerea legislației în concordanță cu legea. Intrarea în vigoare la data publicării este justificată de importanța rezervelor de stat și de mobilizare pentru asigurarea capacității de intervenție a statului, precum și de necesitatea aplicării imediate a unui cadru normativ clar și coerent privind administrarea, eliberarea, evidența și restituirea bunurilor din rezerve.

	3.2. Opțiunile alternative analizate și motivele pentru care acestea nu au fost luate în considerare

	Având în vedere că proiectul este elaborat în temeiul art. 51 alin. (2) din Legea nr. 248/2025 privind managementul situațiilor de criză, precum și în vederea executării indicației privind examinarea procedurilor actuale de eliberare a bunurilor materiale din rezervele de stat și de mobilizare și aplicarea, pentru categoriile de bunuri unde acest lucru este posibil, a eliberării cu titlu de împrumut, cu restituirea ulterioară a bunurilor în rezerve, opțiunea promovată constă în modificarea Legii nr. 104/2020 cu privire la rezervele de stat și de mobilizare.
Menținerea cadrului normativ existent nu permite realizarea scopului urmărit, respectiv corelarea Legii nr. 104/2020 cu Legea nr. 248/2025, actualizarea terminologiei și a referințelor instituționale, precum și clarificarea și completarea mecanismelor juridice aplicabile administrării rezervelor de stat și de mobilizare.
Prin urmare, nu au fost reținute alte opțiuni, întrucât modificările necesare vizează prevederi ale Legii nr. 104/2020, inclusiv noțiuni, atribuții ale autorităților, modalități de eliberare și restituire a bunurilor, obligații ale depozitarilor responsabili și reguli aplicabile administrării rezervelor de stat și de mobilizare.

	4. Analiza impactului de reglementare 

	4.1. Impactul asupra sectorului public

	Proiectul de lege are impact asupra sectorului public, în principal asupra Agenției Rezerve Materiale, precum și asupra autorităților și instituțiilor publice implicate în administrarea rezervelor de stat și de mobilizare sau în managementul situațiilor de criză.
Impactul principal constă în clarificarea competențelor și obligațiilor subiecților implicați, inclusiv în partea ce ține de administrarea, păstrarea, monitorizarea calității, împrospătarea, eliberarea, evidența și restituirea bunurilor materiale din rezervele de stat și de mobilizare.
Pentru Agenția Rezerve Materiale, proiectul clarifică atribuțiile aferente administrării bunurilor din rezerve, transferului bunurilor între depozitarii responsabili, efectuării rodajului resurselor tehnico-materiale, monitorizării calității bunurilor aflate la păstrare fără termen, precum și aplicării mecanismului de eliberare cu titlu de împrumut, cu restituirea aceluiași bun în natură.
Pentru autoritățile și instituțiile publice care au calitatea de depozitari responsabili sau cărora le sunt eliberate bunuri din rezerve, proiectul instituie sau precizează obligații privind păstrarea, utilizarea, restituirea, împrospătarea și informarea autorității responsabile despre situațiile juridice care pot afecta locurile de păstrare.
Totodată, proiectul nu presupune crearea unor autorități sau structuri publice noi. Implementarea prevederilor urmează a fi realizată de autoritățile competente în limitele atribuțiilor funcționale și ale resurselor financiare, umane și administrative aprobate.

	4.2. Impactul financiar și argumentarea costurilor estimative

	Implementarea prevederilor proiectului de lege nu implică, prin sine, instituirea unor cheltuieli bugetare suplimentare determinate. Măsurile prevăzute de proiect urmează a fi realizate în limita resurselor financiare, umane și administrative aprobate autorităților implicate.
Totodată, proiectul introduce posibilitatea eliberării, în condițiile legii, a bunurilor neconsumptibile determinate individual din rezervele de stat și de mobilizare, cu titlu de împrumut, cu obligația restituirii acelorași bunuri în natură. Această soluție poate contribui la utilizarea mai eficientă a bunurilor existente în rezerve și la reducerea situațiilor în care bunurile sunt scoase definitiv din circuitul rezervelor, cu necesitatea completării ulterioare a stocurilor prin achiziții noi.
În cazul bunurilor neconsumptibile determinate individual, cheltuielile aferente raportului de expertiză tehnică necesar pentru constatarea stării bunului la restituire urmează a fi suportate din contul beneficiarului. De asemenea, în cazul deteriorării, pierderii, nerestituirii bunurilor sau al uzurii care depășește uzura normală aferentă utilizării potrivit destinației, repararea prejudiciului, inclusiv efectuarea lucrărilor de întreținere, reparație sau recondiționare necesare, revine beneficiarului.
Totodată, aplicarea mecanismului poate presupune anumite cheltuieli operaționale aferente evidenței, transmiterii, recepționării, verificării stării tehnice, monitorizării și păstrării ulterioare a bunurilor restituite de către autoritatea responsabilă. La această etapă, aceste cheltuieli nu pot fi estimate cu exactitate, întrucât vor depinde de categoria bunurilor eliberate, starea acestora la restituire, durata utilizării și condițiile concrete stabilite în actele de eliberare și restituire.
De asemenea, unele modificări propuse pot genera impact bugetar pozitiv prin reducerea cheltuielilor aferente păstrării bunurilor din rezervele de stat și de mobilizare. În prezent, Agenția Rezerve Materiale asigură păstrarea unor bunuri din rezervele de mobilizare în baza contractelor de păstrare încheiate cu entități care dispun de capacități și infrastructură corespunzătoare.
Cu titlu de exemplu, asemenea contracte sunt încheiate cu Î.S. „Calea Ferată din Moldova” și Î.S. „Moldelectrica”, pentru păstrarea unor bunuri aferente activității acestor întreprinderi. Cheltuielile anuale suportate de Agenția Rezerve Materiale pentru aceste servicii constituie 319,5 mii lei pentru Î.S. „Calea Ferată din Moldova” și 43,6 mii lei pentru Î.S. „Moldelectrica”.
Aplicarea modificărilor propuse, în partea ce ține de asigurarea păstrării cu titlu gratuit a bunurilor de către instituțiile publice, întreprinderile de stat și societățile comerciale cu capital integral sau majoritar de stat, în cazul bunurilor destinate utilizării acestora ori necesare funcționării lor, poate permite reducerea cheltuielilor suportate anual de Agenția Rezerve Materiale. Economiile estimate, raportate la exemplele menționate, constituie 363,1 mii lei anual.
Totodată, practica păstrării cu titlu gratuit a unor bunuri din rezerve de către entitatea care dispune de infrastructura necesară și care poate utiliza bunurile respective în caz de necesitate confirmă rațiunea reglementării propuse. În asemenea cazuri, păstrarea gratuită este justificată de faptul că bunurile sunt destinate utilizării de către aceeași entitate ori sunt necesare pentru asigurarea funcționării acesteia.
Prin urmare, proiectul de lege nu instituie cheltuieli bugetare suplimentare determinate, ci creează premise pentru utilizarea mai eficientă a bunurilor existente în rezerve, diminuarea necesității de completare a stocurilor prin achiziții noi și reducerea unor cheltuieli recurente suportate de Agenția Rezerve Materiale.

	4.3. Impactul asupra sectorului privat

	Proiectul de lege poate avea impact asupra sectorului privat doar în măsura în care operatorii economici privați au sau pot dobândi, în condițiile legii, calitatea de depozitari responsabili ori de beneficiari ai bunurilor eliberate din rezervele de stat și de mobilizare.
Impactul nu are caracter general, ci este condiționat de existența raporturilor juridice stabilite cu autoritatea responsabilă sau de eliberarea bunurilor din rezerve în beneficiul operatorilor respectivi. Proiectul nu instituie obligații aplicabile tuturor operatorilor economici privați și nu creează sarcini administrative generale pentru mediul de afaceri.
Pentru operatorii economici privați care au calitatea de depozitari responsabili, proiectul precizează obligații aferente păstrării bunurilor, împrospătării acestora, în cazurile și condițiile prevăzute de contract, precum și informării autorității responsabile despre situațiile juridice care pot afecta locurile de păstrare, cum ar fi intentarea procedurii de insolvabilitate, constituirea gajului, aplicarea sechestrului sau alte măsuri care pot afecta dreptul de folosință ori disponibilitatea spațiilor de depozitare.
Pentru operatorii economici privați care, potrivit actului prin care se dispune eliberarea și contractului încheiat cu autoritatea responsabilă, pot avea calitatea de beneficiari ai bunurilor eliberate cu titlu de împrumut, proiectul clarifică condițiile de restituire a bunurilor, inclusiv restituirea în termenul stabilit, cu bunuri noi, neutilizate, de aceeași categorie și tip, în aceleași cantități și cu aceiași indici calitativi ori cu caracteristici tehnice echivalente.
În cazul bunurilor neconsumptibile determinate individual, proiectul stabilește reguli speciale privind restituirea aceluiași bun în natură, în stare funcțională și în condițiile tehnice consemnate în actul de predare-primire. Totodată, beneficiarul urmează să suporte cheltuielile aferente raportului de expertiză tehnică, precum și cheltuielile necesare pentru întreținerea, reparația sau recondiționarea bunului, după caz, iar în cazul deteriorării, pierderii, nerestituirii bunului sau depășirii uzurii normale, să repare prejudiciul cauzat.
Proiectul poate avea impact pozitiv asupra operatorilor privați care prestează servicii publice esențiale pentru populație și sunt afectați direct de situația care a determinat eliberarea bunurilor, prin posibilitatea exceptării, în cazurile expres prevăzute, de la obligația prezentării garanției bancare sau financiare și de la obligația achitării prealabile a plății pentru împrumut.
Prevederile privind păstrarea cu titlu gratuit a bunurilor din rezerve nu vizează operatorii economici privați în general, acestea fiind aplicabile instituțiilor publice, întreprinderilor de stat și societăților comerciale cu capital integral sau majoritar de stat, în cazurile în care bunurile sunt destinate utilizării acestora ori sunt necesare pentru asigurarea funcționării lor.
Prin urmare, impactul asupra sectorului privat este unul limitat și condiționat, vizând doar operatorii economici privați implicați în raporturi juridice privind păstrarea, împrospătarea, eliberarea, utilizarea sau restituirea bunurilor din rezervele de stat și de mobilizare.

	4.4. Impactul social

	Proiectul de lege are impact social indirect pozitiv, prin consolidarea mecanismelor de administrare a rezervelor de stat și de mobilizare, care constituie un instrument important pentru asigurarea capacității de intervenție a statului în situații de criză.
Clarificarea mecanismelor de păstrare, împrospătare, eliberare, restituire, evidență și valorificare a bunurilor materiale din rezerve contribuie la menținerea disponibilității acestora și la reducerea riscurilor privind lipsa unor bunuri necesare în situații care pot afecta populația, economia națională sau securitatea statului.
Totodată, proiectul nu instituie măsuri care să afecteze negativ drepturile sociale ale persoanelor și nu generează impact social negativ asupra grupurilor vulnerabile.

	4.4.1. Impactul asupra datelor cu caracter personal

	Nu este aplicabil. 

	4.4.2. Impactul asupra echității și egalității de gen

	Nu este aplicabil. 

	4.5. Impactul asupra mediului

	Nu este aplicabil.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Proiectul de lege nu are ca scop armonizarea legislației naționale cu legislația Uniunii Europene.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil.

	6. Avizarea și consultarea publică a proiectului actului normativ

	În scopul respectării prevederilor Legii nr. 100/2017 cu privire la actele normative și Legii              nr. 239/2008 privind transparența în procesul decizional, anunțul privind inițierea procesului de elaborare a proiectului de lege a fost plasat pe platforma www.particip.gov.md și pe site-ul web oficial al Ministerului Afacerilor Interne www.mai.gov.md, în directoriul Transparența/Consultări publice/Inițierea elaborării actelor normative și poate fi consultat accesând următorul link:
https://particip.gov.md/ro/document/stages/*/18014 
Totodată, informarea publicului a fost asigurată inclusiv prin publicarea anunțului pe pagina oficială de Facebook a instituției, la următorul link:
 https://www.facebook.com/share/p/1BESsZVk5h/
Proiectul urmează a fi consultat cu următoarele autorități și instituții publice:
Cancelaria de Stat, Ministerul Dezvoltării Economice și Digitalizării, Ministerul Infrastructurii și Dezvoltării Regionale, Ministerul Apărării, Ministerul Sănătății, Ministerul Agriculturii și Industriei Alimentare, Ministerul Energiei, Ministerul Finanțelor, Ministerul Mediului, Ministerul Justiției, Ministerul Muncii și Protecției Sociale, Ministerul Afacerilor Externe, Serviciul de Informații și Securitate, Centrul Național de Management al Crizelor, Agenția Proprietății Publice, Consiliul Concurenței, Agenția Națională pentru Reglementare în Energetică, Agenția Medicamentului și Dispozitivelor Medicale. 

	7. Concluziile expertizelor

	În conformitate cu art. 36 și 37 din Legea nr. 100/2017 cu privire la actele normative, proiectul urmează a fi supus expertizei juridice și anticorupție.

	8. Modul de încorporare a actului în cadrul normativ existent

	Pentru asigurarea implementării corespunzătoare a proiectului de lege, urmează a fi examinate și, după caz, ajustate următoarele acte normative:
- Legea nr. 1491/2002 cu privire la ajutoarele umanitare acordate Republicii Moldova;
- Regulamentul privind organizarea și funcționarea Agenției Rezerve Materiale, aprobat prin Hotărârea Guvernului nr. 946/2018;
- Regulamentul privind activitatea Comisiei mixte pentru stabilirea prețurilor la bunurile din rezervele de stat și de mobilizare, aprobat prin Hotărârea Guvernului nr. 5/2021;
- Regulamentul cu privire la modul de administrare și comercializare a bunurilor confiscate, a bunurilor fără stăpân, a produselor agricole și alimentare perisabile sechestrate sau cu termen de păstrare limitat, a corpurilor delicte, a bunurilor abandonate în favoarea statului, a bunurilor găsite, a bunurilor trecute în proprietatea statului cu drept de succesiune şi a comorilor, aprobat prin Hotărârea Guvernului nr. 780/2025.

	9. Măsurile necesare pentru implementarea prevederilor proiectului actului normativ

	Implementarea prevederilor proiectului de lege va fi asigurată de către Agenția Rezerve Materiale și alte autorități publice vizate, în limitele competențelor funcționale, prin întreprinderea măsurilor organizatorice și administrative necesare aplicării noilor reglementări în domeniul rezervelor de stat și de mobilizare.

